SA studente glo in Kuba geklap, rondgepluk‘n Skermgreep van die video op News24. ’n Ondersoek is gelas nadat ’n groep Suid-Afrikaanse studente na bewering hardhandig deur die polisie in Kuba behandel is. Video’s van ’n konfrontasie tussen die studente en Kubaanse polisiebeamptes is vandeesweek op sosiale media gedeel. Daar kan in die video’s onder meer gesien word hoe manstudente deur mans in uniform geklap en rondgepluk word terwyl ander gillende studente toekyk. Die video’s is intussen van sosiale media verwyder. In ŉ video wat aan News24 verskaf is, kan gesien word hoe ’n manstudent vermoedelik in ’n koshuis op ’n bank sit, terwyl sy hande agter hom vasgebind is. Twee mans in uniform klap hom op onder meer sy bors voordat hy weggeneem word en hulle na twee ander manstudente beweeg. Dié mans word dan deur die gesig geklap en hardhandig behandel terwyl ander studente toekyk en skree. Daar kan onder andere ook gehoor word hoe ’n vroulike student “voetsek” skree. Die departement van gesondheid het intussen bevestig dat sommige van die persone wat in die video’s verskyn, inderdaad Suid-Afrikaanse studente is wat in Kuba studeer. Volgens die departement werk hy nou saam met die departement van internasionale betrekkinge en samewerking (Dirco) om die omstandighede rondom die video’s te ondersoek. “Die bevindinge van die ondersoek sal aan al die betrokke partye, waaronder die families van die studente, gekommunikeer word,” het Foster Mohale, woordvoerder van die departement van gesondheid, gesê. Die adjunkminister van gesondheid, dr. Sibongiseni Dhlomo, het intussen ’n beroep op die publiek gedoen om nie die video’s te sensasionaliseer nie, aangesien dit moontlik die families van die studente sowel as die diplomatieke betrekkinge tussen die Suid-Afrikaanse en Kubaanse regering kan benadeel.